भारत सरकार

जल संसाधन मंत्रालय

राज्‍य सभा

अतारांकित प्रश्‍न संख्‍या 1080

जिसका उत्‍तर 3 दिसम्‍बर, 2012 को दिया जाना है ।

**.....**

**उत्‍तर प्रदेश में सरयू कैनाल परियोजना**

**1080. श्री मोहन सिंह:**

 क्‍या **जल संसाधन मंत्री** यह बताने की कृपा करेंगे कि :

(क) क्‍या सरकार उत्‍तर प्रदेश के सरयू कैनाल परियोजना को केन्‍द्रीय परियोजना मानकर इसे आर्थिक मदद देने को तैयार है जिससे पूर्वी उत्‍तर प्रदेश के किसानों का भविष्‍य सुधारा जा सके और बाढ़ की समस्‍या हल की जा सके ; और

(ख) क्‍या सरकार ने सरयू कैनाल परियोजना को पूरा करने और बाढ़ की समस्‍या के समाधान हेतु नेपाल सरकार से कोई विचार-विमर्श किया है और यदि नहीं, तो इसके क्‍या कारण हैं ?

**उत्‍तर**

**जल संसाधन मंत्री (श्री हरीश रावत)**

(क) भारत सरकार ने त्‍वरित सिंचाई लाभ कार्यक्रम (एआईबीपी) के अंतर्गत उत्‍तर प्रदेश की सरयू नहर परियोजना को 1996-97 से केन्‍द्रीय सहायता (सीए) दी है । उत्‍तर प्रदेश सरकार ने राष्‍ट्रीय परियोजनाओं की स्‍कीम में सरयू नहर परियोजना को शामिल करने के लिए एक प्रस्‍ताव प्रस्‍तुत किया था । परियोजना को अगस्‍त, 2012 में राष्‍ट्रीय परियोजनाओं की स्‍कीम में शामिल कर लिया गया है । राष्‍ट्रीय परियोजनाओं के दिशानिर्देशों के अनुसार परियोजनाएं, परियोजना के सिंचाई एवं पेयजल घटकों की शेष परियोजना लागत (कार्य की लागत) के 90% केन्‍द्रीय अनुदान हेतु पात्र हैं ।

(ख) जी, नहीं । भारत और नेपाल की द्विपक्षीय समिति नामत: “आप्‍लावन बाढ़ प्रबंधन संबंधी संयुक्‍त समिति” में किसी सदस्‍य द्वारा अब तक सरयू नहर परियोजना के मामले को नहीं उठाया गया है ।

\*\*\*\*\*